b'\n_START_ARTICLE_\nRadulf de Turingia\n_START_PARAGRAPH_\nRadulf (d. dup\xc4\x83 642) a fost duce de Thuringia (dux Thoringiae) de la 632 sau 633 p\xc3\xa2n\xc4\x83 la moarte._NEWLINE_Potrivit cronicii lui Fredegarius, Radulf era fiul unui anume Chamar, aristocrat franc, care a ob\xc8\x9binut puterea \xc3\xaen timpul regelui Dagobert I din dinastia merovingian\xc4\x83. Acesta din urm\xc4\x83 l-a numit pe Radulf ca dux \xc3\xaen fostul regat al Thuringiei, care fusese cucerit de c\xc4\x83tre franci din 531._NEWLINE_Instalarea lui Radulf s-a f\xc4\x83cut cu inten\xc8\x9bia de a se proteja grani\xc8\x9bele r\xc4\x83s\xc4\x83ritene ale statului franc \xc3\xaempotriva amenin\xc8\x9b\xc4\x83rii venzilor de sub conducerea lui Samo, care \xc3\xael \xc3\xaenfr\xc3\xa2nsese pe regele franc \xc3\xaen 631, \xc3\xaen b\xc4\x83t\xc4\x83lia de la Wogastisburg \xc8\x99i \xc3\xaencheiase o alian\xc8\x9b\xc4\x83 cu Dervan, principele triburilor sorabilor situate \xc3\xaen regiunea de la est de r\xc3\xa2ul Saale. Radulf a luptat cu succes \xc3\xaempotriva slavilor, \xc3\xaens\xc4\x83 ulterior a refuzat \xc3\xaencorporarea teritoriilor securizate \xc3\xaen regatul franc de Austrasia. Pentru a-\xc8\x99i men\xc8\x9bine independen\xc8\x9ba, el s-a aliat cu Fara, unul dintre descenden\xc8\x9bii puternicei dinastii a Agilolfingilor din Bavaria, care st\xc4\x83p\xc3\xa2neau asupra unor \xc3\xaentinse terenuri de-a lungul r\xc3\xa2ului Main._NEWLINE_\xc3\x8en jurul anului 640, regele Sigebert al III-lea de Austrasia, al\xc4\x83turi de majordomii Adalgisel \xc8\x99i Grimoald cel B\xc4\x83tr\xc3\xa2n, a pornit campania \xc3\xaempotriva r\xc4\x83scula\xc8\x9bilor, iar conduc\xc4\x83torul familiei Agilolfingilor a c\xc4\x83zut \xc3\xaen lupt\xc4\x83. Reu\xc8\x99ind s\xc4\x83 ajung\xc4\x83 \xc3\xaen Thuringia, ducele Radulf, \xc3\xaenchiz\xc3\xa2ndu-se \xc3\xaen fort\xc4\x83rea\xc8\x9ba sa de pe r\xc3\xa2ul Unstrut, a reu\xc8\x99it s\xc4\x83 reziste. \xc3\x8en 642, el s-a r\xc4\x83sculat din nou \xc3\xaempotriva lui Sigebert, a c\xc4\x83rui armat\xc4\x83 a fost \xc3\xaenfr\xc3\xa2nt\xc4\x83, iar Radulf a dob\xc3\xa2ndit titlul de rex al Thuringiei._NEWLINE_Radulf a fost succedat de c\xc4\x83tre fiii s\xc4\x83i, Theotbald \xc8\x99i Heden I.'